Document ID: 31981R1096

ΚΑΝΟΝΙΣΜΟΣ (ΕΟΚ) αριθ. 1096/81 ΤΗΣ ΕΠΙΤΡΟΠΗΣ της 9ης Απριλίου 1981 περί των εκθέσεων για τα δημοσιονομικά αποτελέσματα των σχεδίων βελτίωσεως των συνθηκών μεταποιήσεως και εμπορίας των γεωργικών προϊόντων τα οποία έχουν λάβει συνδρομή από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1820/80 (2), και ιδίως το άρθρο 20 παράγραφος 3,
Εκτιμώντας:
ότι οι εκθέσεις για τα δημοσιονομικά αποτελέσματα, οι οποίες πρέπει να διαβιβάζονται στην Επιτροπή για τα σχέδια που έχουν λάβει συνδρομή στο πλαίσιο της κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων, πρέπει να περιλαμβάνουν τα αναγκαία στοιχεία για την εκτίμηση των αποτελεσμάτων αυτών-
ότι τα στοιχεία αυτά πρέπει να υποβάλλονται κατά ομοιόμορφον τρόπο, για να διευκολύνουν την εκτίμηση των αποτελεσμάτων και για να επιτρέπουν τη σύγκριση των πραγματικών αποτελεσμάτων με τις αρχικές προβλέψεις-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων-
ότι ζητήθηκε η γνώμη της Επιτροπής του ΕΓΤΠΕ ως προς τα χρηματοδοτικά θέματα των μέτρων αυτών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι εκθέσεις για τα δημοσιονομικά αποτελέσματα των σχεδίων βελτιώσεως των συνθηκών μεταποιήσεως και εμπορίας των γεωργικών προϊόντων πρέπει να περιλαμβάνουν τα στοιχεία και τα έγγραφα που ορίζονται στα παραρτήματα του παρόντος κανονισμού.
2. Οι εκθέσεις πρέπει να υποβάλλονται, μέσω του σχετικού Κράτους μέλους, σε δύο αντίγραφα, υπό τη μορφή που ορίζεται στα παραρτήματα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 9 Απριλίου 1981.

Labels: 3
15
4
6